ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-0025/99

υποβολή: Mihail Papayannakis (GUE/NGL) προς το Συμβούλιο

(15 Ιανουαρίου 1999)

Θέμα: Ένταξη της Κύπρου στην ΕΕ

Όπως δημοσιεύει στις 31.12.1998 το έγκυρο ενημερωτικό δελτίο "Agence Europe", σε συνέδριο που διοργάνωσε στη Βόννη η ΤΕΡSA (Trans European Policy) ενόψει της ανάληψης της προεδρίας της ΕΕ από τη Γερμανία, με θέμα "η Γερμανία και η ΕΕ", ο διευθυντής του Ινστιτούτου Διεθνών Σχέσεων της Ρώμης πρότεινε την ακόλουθη στρατηγική: "να ζητηθεί από την Κύπρο να επιτύχει μια μορφή ομοσπονδίας προκειμένου να ενταχθεί στην ΕΕ, η δε Τουρκία να γίνει δεκτή μεταξύ των υποψηφίων χωρών εφόσον πληροί τα κριτήρια της Κοπεγχάγης". Εάν "η στρατηγική αυτή δεν υιοθετηθεί, η ΕΕ θα πρέπει να αρνηθεί την ένταξη της Κύπρου και να αναζητήσει μια άλλου τύπου σχέση με την Τουρκία, επί της βάσει σαφώς προκαθορισμένων κοινών συμφερόντων". Έτσι όπως αποδίδονται δημοσιογραφικά οι "προτάσεις" οδηγούν σε μια ανταλλαγή "προσφορών" της ΕΕ προς την Κύπρο και την Τουρκία, όπου όμως η αποδοχή και των δύο προσφορών εξαρτάται από τη θέληση της Τουρκίας: και η οποιαδήποτε μορφή ομοσπονδίας που θα πρόσφερε η Κύπρος έχει ήδη επίσημα απορριφθεί από την τουρκική πλευρά και η ενδεχόμενη εισδοχή της Τουρκίας στην ομάδα των 11 άλλων υποψήφιων χωρών έχει επίσης απορριφθεί διότι συνδέεται με την αποδοχή των κριτηρίων της Κοπεγχάγης. Η εν λόγω πρόταση δηλαδή είναι εξαρχής υπονομευμένη. Επειδή ωστόσο υποβλήθηκε σε συνέδριο ενόψει της γερμανικής προεδρίας από οργανισμό με κύρος που συχνά ασκεί καθήκοντα συμβούλου των κοινοτικών οργάνων, ερωτάται η Προεδρία της ΕΕ πως αξιολογεί τις εν λόγω προτάσεις που ασφαλώς έρχονται σε πλήρη αντίθεση με τις θέσεις της Μικτής Κοινοβουλευτικής Επιτροπής ΕΕ-Κύπρου, η οποία ρητώς αποφάσισε ότι "η ένταξη της Κύπρου στην ΕΕ ουδόλως συνδέεται με την αναζήτηση πολιτικής λύσης στην Κύπρο".

Απάντηση

(26 Απριλίου 1999)

Είναι φυσικό ένα θέμα όπως η μελλοντική διεύρυνση της Ευρωπαϊκής Ένωσης να συζητείται ευρέως από την κοινή γνώμη. Εντούτοις, το Συμβούλιο δεν είναι αρμόδιο να αποφανθεί σχετικά με τις εργασίες ενός σεμιναρίου ή να σχολιάσει πληροφορίες που δημοσιεύθηκαν στον τύπο.

Τη θέση της Ευρωπαϊκής Ένωσης όσον αφορά την προσχώρηση της Κύπρου έχει επανειλημμένως εκφράσει το Συμβούλιο, και τελευταία κατά τη σύνοδό του στις 5 Οκτωβρίου 1998. Τα συμπεράσματα του Συμβουλίου δημοσιοποιήθηκαν.
ΓΡΑΠΤΗ ΕΡΩΤΗΣΗ E-0139/99

υποβολή: André Fourçans (PPE) προς την Επιτροπή

(11 Φεβρουαρίου 1999)

Θέμα: Πρόγραμμα ανταλλαγής σπουδαστών ERASMUS

Στο πλαίσιο του προγράμματος ανταλλαγής σπουδαστών ERASMUS, ορισμένες χώρες ή ορισμένα πανεπιστήμια δεν παρέχουν ισοτιμία για το σύνολο των ενοτήτων που πραγματοποιούνται στη χώρα όπου έγινε η ανταλλαγή. Μια τέτοια κατάσταση όχι μόνον ζημιώνει την αξία της εμπειρίας, αλλά είναι και πηγή δυσκολιών για το σπουδαστή που πρέπει να επιστρέψει στη χώρα καταγωγής του για να περάσει ένα μέρος των εξετάσεών του.

Τι σκοπεύει να κάνει η Επιτροπή για την αποφυγή τέτοιου είδους παραλογισμών και προκειμένου κάθε είδους εκπαίδευση που πραγματοποιείται στο εξωτερικό να κατοχυρώνεται στη χώρα προέλευσης;

Απάντηση της κας Cresson εξ ονόματος της Επιτροπής

(18 Μαρτίου 1999)

Η Ευρωπαϊκή Επιτροπή συμμερίζεται την ανησυχία του κ. βουλευτή και έχει επίγνωση του γεγονότος ότι συμβαίνει ακόμη και σήμερα ορισμένα πανεπιστήμια να μην κατοχυρώνουν ένα μέρος ή το σύνολο των μαθημάτων που παρακολούθησαν οι σπουδαστές τους στο εξωτερικό. Ωστόσο, από τότε που εισήχθη το πρόγραμμα Erasmus, η Ευρωπαϊκή Επιτροπή καταβάλλει κάθε προσπάθεια ώστε να ενθαρρύνει την αναγνώριση των πτυχίων και των περιόδων σπουδών που πραγματοποιήθηκαν στο εξωτερικό. Έτσι το 1984 η Επιτροπή ίδρυσε το Δίκτυο Εθνικών Κέντρων Πληροφόρησης για την Ακαδημαϊκή Αναγνώριση των Πτυχίων (NARIC) και το 1989 πρότεινε την εισαγωγή ενός συστήματος μεταφοράς ακαδημαϊκών μονάδων (το Ευρωπαϊκό Σύστημα Μεταφοράς Ακαδημαϊκών Μονάδων) (ECTS)).

Η συμμετοχή στο σύστημα ECTS μέσα στο πλαίσιο της θεσμικής σύμβασης που υπογράφεται μεταξύ της Ευρωπαϊκής Επιτροπής και κάθε εκπαιδευτικού ιδρύματος το οποίο συμμετέχει στο πρόγραμμα Erasmus είναι αποκλειστικά εθελοντική, καθώς τα ιδρύματα τριτοβάθμιας εκπαίδευσης είναι αυτόνομα και αρμόδια να αποφαίνονται επί των ισοτιμιών. Εάν πάντως προσχωρήσουν στο σύστημα υποχρεούνται να προτείνουν σε κάθε σπουδαστή που πραγματοποιεί ένα πρόγραμμα κινητικότητας με τα εκπαιδευτικά ιδρύματα που συνεργάζονται μαζί τους, μια σύμβαση στην οποία γίνεται μνεία των μαθημάτων που πρέπει να παρακολουθήσει ο σπουδαστής και του αριθμού των ακαδημαϊκών μονάδων που χορηγούνται σε αυτά. Η σύμβαση αυτή πρέπει να υπογραφεί από το σπουδαστή, το πανεπιστήμιο προέλευσης και το πανεπιστήμιο υποδοχής. Εάν ο σπουδαστής εκπληρώσει τους όρους της σύμβασής του, οι ακαδημαϊκές μονάδες που απέκτησε στο εξωτερικό κατοχυρώνονται και αναπληρώνουν αυτομάτως τα μαθήματα που ο σπουδαστής θα παρακολουθούσε κανονικά κατά τη διάρκεια της ίδιας χρονικής περιόδου στο πανεπιστήμιο προέλευσής του.

Το σύστημα ECTS εισήχθη το έτος 1989 μεταξύ 145 πανεπιστημίων. Σήμερα, περισσότερα από 1.300 εκπαιδευτικά ιδρύματα έχουν υιοθετήσει το σύστημα. Μπορούμε να ελπίζουμε ότι έως το 2000, το σύστημα αυτό, το οποίο βασίζεται σε τρεις θεμελιώδεις αρχές: διαφάνεια, εμπιστοσύνη και αναγνώριση, θα γενικευθεί.
ΓΡΑΠΤΗ ΕΡΩΤΗΣΗ E-0338/99

υποβολή: Karla Peijs (PPE) προς το Συμβούλιο

(25 Φεβρουαρίου 1999)

Θέμα: Εθνικές πτυχές όσον αφορά τα ευρωνομίσματα

1. Έχει ενημερωθεί το Συμβούλιο για τον αριθμό των εθνικών απεικονίσεων που θα φέρουν τα ευρωνομίσματα των 11 κρατών μελών της Ευρωπαϊκής Ένωσης που συμμετέχουν στο ευρώ;

2. Η Αυστρία και η Ιταλία έχουν μάλιστα οκτώ διαφορετικές απεικονίσεις. Δεν συμμερίζεται το Συμβούλιο την άποψη ότι ο μεγάλος αριθμός απεικονίσεων θα προκαλέσει σύγχυση μεταξύ των χρηστών; Εάν όχι, για ποιό λόγο;

3. Η Ευρωπαϊκή Κεντρική Τράπεζα προσδιόρισε ότι μπορούν να παραχαραχθούν όχι μόνο τα χαρτονομίσματα του ευρώ αλλά και τα ευρωνομίσματα. Δεν συμμερίζεται το Συμβούλιο την άποψη ότι ο μεγάλος αριθμός εθνικών απεικονίσεων θα διευκολύνει τις παραχαράξεις; Εάν όχι, για ποιό λόγο;

4. Γιά ποιό λόγο δεν όρισε το Συμβούλιο ότι κάθε χώρα που συμμετέχει στην ΟΝΕ θα χαράσει μόνον μία εθνική παράσταση στα ευρωνομίσματά της;

5. Ποιά μέτρα θα λάβει το Συμβούλιο ούτως ώστε να περιορισθούν σε μία μόνον ανά κράτος οι πλευρές των νομισμάτων με εθνική απεικόνιση;

Απάντηση

(26 Απριλίου 1999)

Ο κανονισμός του Συμβουλίου αριθ. 975/98 της 3ης Μαΐου 1998 για την ονομαστική αξία και τις τεχνικές προδιαγραφές των κερμάτων σε ευρώ που πρόκειται να κυκλοφορήσουν(1),ο οποίος τροποποιήθηκε τελευταία από τον Κανονισμό του Συμβουλίου αριθ. 423/1999 της 22ας Φεβρουαρίου 1999(2), θεσπίζει ενιαίους κανόνες για την έκδοση των κερμάτων αυτών, οι οποίοι εφαρμόζονται σε όλα τα ενδιαφερόμενα κράτη μέλη. Η μόνη αξιοσημείωτη εξαίρεση από τους κατά τα άλλα ενιαίους κανόνες αφορά την απεικόνιση της εθνικής όψης η οποία θα είναι διαφορετική για κάθε κράτος μέλος έκδοσης.

Στα πλαίσια αυτά, το Συμβούλιο έκρινε ότι "η ύπαρξη μιας ευρωπαϊκής και μιας εθνικής όψης στα νομίσματα αποτελεί πρόσφορη έκφραση της ιδέας της Ευρωπαϊκής Νομισματικής Ένωσης μεταξύ των κρατών μελών και μπορεί να διευρύνει σημαντικά το βαθμό αποδοχής των νομισμάτων από τους Ευρωπαίους πολίτες" (10η αιτιολογική παράγραφος του κανονισμού 975/98).

Κατόπιν τούτου, το Συμβούλιο είναι της γνώμης ότι οι διαφορετικές απεικονίσεις των εθνικών όψεων αντί να δημιουργήσουν σύγχυση στους καταναλωτές θα αυξήσουν το βαθμό αποδοχής τους καθότι θα τιμούν, εν μέρει τουλάχιστον, τις διαφορετικές παραδόσεις απεικόνισης των κρατών μελών.

Εξάλλου, το Συμβούλιο δεν κρίνει ότι το γεγονός ότι θα υπάρχουν άνω της μιας απεικονίσεις στην εθνική όψη των ευρωκερμάτων, θα διευκολύνει την παραχάραξη. Στη συνάρτηση αυτή, θα πρέπει να ληφθεί υπόψη ότι, δεδομένου της μεγάλης τους αξίας, εφαρμόζονται ειδικά ενιαία χαρακτηριστικά ασφάλειας για την έκδοση των κερμάτων ενός και δύο ευρώ.

Τέλος, το Συμβούλιο δεν βλέπει επί του παρόντος την ανάγκη σχετικής τροποποίησης του κανονισμού 975/98.

(1) ΕΕ L 139 της 11.5.1998, σελ. 6.

(2) ΕΕ L 52 της 27.2.1999, σελ. 2.
ΓΡΑΠΤΗ ΕΡΩΤΗΣΗ E-0038/99

υποβολή: Giorgio La Malfa (ELDR) προς την Επιτροπή

(20 Ιανουαρίου 1999)

Θέμα: Δράσεις του Φόρουμ για τις αστικές περιοχές της Μεσογείου

Το Ευρωπαϊκό Κοινοβούλιο ενέκρινε τροπολογία για να περιλάβει το δίκτυο των Φόρουμ για τις αστικές περιοχές στο πλαίσιο των δράσεων που προβλέπεται από την θέση του προϋπολογισμού B4-0306.

Χάρη στην τροπολογία του Κοινοβουλίου, η θέση του προϋπολογισμού προβλέπει τη χρησιμοποίηση οικονομικών πόρων για προγράμματα που θα πραγματοποιηθούν στη Λεκάνη της Μεσογείου, στα οποία μετέχουν και κάποιες χώρες της Κεντρικής και Ανατολικής Ευρώπης.

Μπορεί η Επιτροπή να μας πληροφορήσει ποιές ειδικές πρωτοβουλίες λαμβάνει για να δώσει συνέχεια σε αυτήν την καθαρή τοποθέτηση που ψηφίσθηκε από το Ευρωπαϊκό Κοινοβούλιο, λαμβάνοντας ιδίως υπόψη τη σημασία της πολιτικής της διαχείρισης του περιβάλλοντος στις δύο όχθες της Μεσογείου;

Επίσης, ποιό είναι το χρονοδιάγραμμα και ο τρόπος διαβούλευσης με τους εταίρους της Επιτροπής και ειδικότερα με το δίκτυο των Φόρουμ για τις αστικές περιοχές, προκειμένου να πραγματοποιηθούν οι σχετικές πρωτοβουλίες που αναμένει το Κοινοβούλιο;

Απάντηση της κας Bjerregaard εξ ονόματος της Επιτροπής

(4 Μαρτίου 1999)

Στο σχόλιο σχετικά με το κονδύλι B4-306 του γενικού προϋπολογισμού της Ευρωπαϊκής Ένωσης για το οικονομικό έτος 1999(1) γίνεται έκκληση να επεκταθούν οι δραστηριότητες του δικτύου των αστικών Φόρουμ για την αειφόρο ανάπτυξη προς τις χώρες της Κεντρικής και Ανατολικής Ευρώπης (ΧΚΑΕ) χωρίς να αναφέρονται συγκεκριμένα οι μεσογειακές χώρες. Υπενθυμίζεται ότι το δίκτυο των αστικών Φόρουμ περιλαμβάνει ήδη ορισμένα μέλη στη Μεσόγειο: στην Ιταλία (Βενετία και Terni), στην Ισπανία (Γρανάδα και Μπιλμπάο) και στην Ελλάδα (Βόλος).

Η Επιτροπή, ήδη από τις 15 Ιανουαρίου 1999, έλαβε την πρωτοβουλία να συγκεντρώσει ορισμένους εκπροσώπους των αστικών Φόρουμ μελών του δικτύου για να εξεταστούν οι τρόποι επέκτασης του δικτύου στις ΧΚΑΕ. Η προσπάθεια συνεχίζεται και θα μπορούσε να καταλήξει στην εκπόνηση έργου κατά τη διάρκεια της άνοιξης 1999.

(1) EE L 39 της 12.02.1999.
ΓΡΑΠΤΗ ΕΡΩΤΗΣΗ E-0469/99

υποβολή: Riccardo Nencini (PSE) προς την Επιτροπή

(5 Μαρτίου 1999)

Θέμα: Περιφερειακός νόμος της περιοχής Μάρκε κατά της ιδιότητας του μέλους της μασονίας

Το άρθρο 5, σημείο ε) του περιφερειακού νόμου αριθ. 34/1996 της περιοχής Μάρκε της Ιταλίας σχετικά με τους "κανόνες για τους διορισμούς και ορισμούς που υπάγονται στην αρμοδιότητα της περιοχής" προβλέπει ότι κάθε υποψηφιότητα πρέπει να συνοδεύεται από μια έκθεση στην οποία πρέπει να περιλαμβάνεται, μεταξύ άλλων, "δήλωση ότι ο υποψήφιος δεν ανήκει στην τεκτονική στοά".

Ο ιταλικός νόμος υποστηρίζει ότι η μασονία είναι μια μη μυστική οργάνωση και ότι τίποτα δεν εμποδίζει κάποιον να γίνει μέλος της.

Το προαναφερθέν άρθρο 5 παραβιάζει προφανώς το δικαίωμα της ιδιωτικής ζωής του υποψήφιου πολίτη και δημιουργεί έντονη διάκριση μεταξύ εκείνων που είναι μέλη της μασονίας και εκείνων που είναι μέλη άλλων οργανώσεων, καθώς υποχρεώνει τους πρώτους και όχι τους δεύτερους να προβούν σε σχετική δήλωση.

Προτίθεται η Επιτροπή να παρέμβει για να εξαλείψει μια προφανή διάκριση την οποία δημιουργεί ο προαναφερθείς νόμος της περιοχής Μάρκε ο οποίος παραβιάζει το δικαίωμα της ιδιωτικής ζωής και το δικαίωμα του συνεταιρίζεσθαι τα οποία εγγυώνται εθνικές νομοθεσίες και αρχές που εμπνέονται από τις ευρωπαϊκές συνθήκες.

Απάντηση του κ. Santer εξ ονόματος της Επιτροπής

(01 Απριλίου 1999)

Το εν λόγω θέμα δεν εμπίπτει στην αρμοδιότητα της Επιτροπής.
ΓΡΑΠΤΗ ΕΡΩΤΗΣΗ αρ θ. 147/99 του Brigitte LANGENHAGEN Κοινοτικές πιστώσεις για την περιοχή Cuxhaven (Συμπληρωματ κή απάντηση)



Επίσημη Εφημερίδα αριθ. C 370 της 21/12/1999 σ. 0021



ΓΡΑΠΤΗ ΕΡΩΤΗΣΗ E-0147/99 υποβολή: Brigitte Langenhagen (PPE) προς την Επιτροπή (11 Φεβρουαρίου 1999) Θέμα: Κοινοτικές πιστώσεις για την περιοχή Cuxhaven Ποιές πιστώσεις της Ευρωπαϊκής Ένωσης χορηγήθηκαν στην περιοχή Cuxhaven κατά την κοινοβουλευτική περίοδο 1994-1999, σε ποιό ύψος και για ποιούς τομείς ενίσχυσης; Κοινή απάντηση του κ. Santer εξ ονόματος της Επιτροπής στις γραπτές ερωτήσειςE-0143/99, E-0144/99, E-0145/99, E-0146/99 και E-0147/99 (3 Μαρτίου 1999) Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0407/99

υποβολή: Honório Novo (GUE/NGL) προς την Επιτροπή

(1 Μαρτίου 1999)

Θέμα: Ημι-γενικές ονομασίες προέλευσης οίνου του τύπου Porto

Απαντώντας στις 17 Οκτωβρίου 1997 στην ερώτησή μου Ε-2674/97(1), ο Επίτροπος κ. Franz Fischler με πληροφόρησε ότι "η Επιτροπή ξεκίνησε διαπραγματεύσεις με τη Νότιο Αφρική με στόχο την ενδυνάμωση, επί αμοιβαίας βάσεως, της προστασίας των γεωγραφικών ενδείξεων και ονομασιών προέλευσης οίνων και οινοπνευματωδών και, ειδικότερα, για τον τερματισμό οποιαδήποτε γενικής ή ημι-γενικής χρησιμοποίησης των κοινοτικών ενδείξεων".

Πληροφορίες από διάφορες πηγές αναφέρουν ότι, εν συνεχεία των ως άνω διαπραγματεύσεων, συνετάγη ένα σχέδιο συμφωνίας για τη ρύθμιση των μελλοντικών εμπορικών σχέσεων μεταξύ ΕΕ και Νοτίου Αφρικής.

Στα πλαίσια του εν λόγω σχεδίου συμφωνίας, φαίνεται πώς η Νότιος Αφρική θα μπορεί να εξακολουθεί να παράγει οίνο με την επωνυμία "PORT" και/ή "PORTO" και/ή "PORTWINE" που θα διατίθενται προς πώληση στην εσωτερική της αγορά για μια περίοδο 12 ετών, χωρίς να προβλέπονται απαγορεύσεις σε ό,τι αφορά τη χρησιμοποίηση των εν λόγω ονομασιών προέλευσης και γεωγραφικού προσδιορισμού μετά τη λήξη αυτής της μακράς περιόδου.

Εάν αυτή η πληροφορία είναι ακριβής, έρχεται σε καταφανή αντίθεση με την προαναφερθείσα πληροφόρηση που παρέσχε ο Επίτροπος στις 17 Οκτωβρίου 1997.

Ποια είναι η θέση της Επιτροπής όσον αφορά τις ως άνω αντιφατικές πληροφορίες;

Απάντηση του κ. Fischler εξ ονόματος της Επιτροπής

(30 Απριλίου 1999)

Η Επιτροπή απλώς επιβεβαιώνει τη θέση της, που διατύπωσε στις απαντήσεις που έδωσε στις ερωτήσεις Ε-2485/97 του κ. Barros Moura(2) και Ε-2674/97 του Αξιότιμου Μέλους του Κοινοβουλίου σε θέματα διαπραγματεύσεων με τρίτες χώρες, με αντικείμενο την ενισχυμένη προστασία των γεωγραφικών ενδείξεων και ονομασιών προέλευσης στους τομείς των οίνων και αλκοολούχων ποτών. σον αφορά το κρασί πορτό, ο στόχος αυτός επαναδιακηρύχθηκε κατά την Ευρωπαϊκή Διάσκεψη Κορυφής του Βερολίνου, με την ευκαιρία της σύναψης της συμφωνίας με τη Νότια Αφρική (βλέπε επί τούτου επίσης την απάντηση της Επιτροπής στη γραπτή ερώτηση Ε-408/99 του Αξιότιμου Μέλους του Κοινοβουλίου(3)).

(1) ΕΕ C 117 της 16.4.1998, σελ. 41.

(2) ΕΕ C 82 της 17.3.1998.

(3) ΕΕ C 348 της 3.12.1999, σελ. 63.
ΓΡΑΠΤΗ ΕΡΩΤΗΣΗ E-0255/99

υποβολή: Hanja Maij-Weggen (PPE) προς την Επιτροπή

(12 Φεβρουαρίου 1999)

Θέμα: Το ευρώ

Μπορεί η Επιτροπή να αναφέρει εάν, κατά τον σχεδισμό των νέων κερμάτων και χαρτονομισμάτων σε ευρώ, ελήφθησαν υπόψη τα άτομα που έχουν προβλήματα όρασης; Εάν ναι, με ποιόν τρόπο;

Εάν όχι, προτίθεται η Επιτροπή να λάβει συμπληρωματικά μέτρα, ώστε πολίτες της Ένωσης, που έχουν περιορισμένη όραση ή είναι τυφλοί, να μπορούν να αναγνωρίζουν τα κέρματα και τα χαρτονομίσματα και να τα ξεχωρίζουν μεταξύ τους;

Απάντηση του κ. de Silguy εξ ονόματος της Επιτροπής

(15 Μαρτίου 1999)

Η Επιτροπή αποδίδει ιδιαίτερη σημασία στα συμφέροντα των τυφλών και των ατόμων με ασθενή όραση και είχε μαζί τους εντατικές διαβουλεύσεις σε όλα τα στάδια σχεδιασμού των νέων κερμάτων σε ευρώ. Η Ευρωπαϊκή Ένωση Τυφλών εκδήλωσε την προτίμησή της για τη σειρά των κερμάτων που επελέγη τελικά.

Τα κέρματα σε ευρώ διακρίνονται μεταξύ τους από το μέγεθος, το βάρος, το υλικό, το χρώμα και το πάχος. Υπάρχουν διάφορα χαρακτηριστικά που θα καταστήσουν ευκολότερη την αναγνώρισή τους από τους τυφλούς και τα άτομα με ασθενή όραση: διαφορές στη στεφάνη για κάθε ζεύγος διαδοχικών κερμάτων; οδόντωση στη στεφάνη των κερμάτων των 2 λεπτών; μη ομαλή κυκλική στεφάνη στο κέρμα των 20 λεπτών (σχήμα ονομαζόμενο "ισπανικό άνθος").

Το Ευρωπαϊκό Νομισματικό Ίδρυμα, πρόδρομος της Ευρωπαϊκής Κεντρικής Τράπεζας, συνεργάσθηκε στενά με την Ευρωπαϊκή Ένωση Τυφλών κατά το σχεδιασμό των χαρτονομισμάτων. Στις 16 Δεκεμβρίου 1996, το Ευρωπαϊκό Νομισματικό Ίδρυμα εξέδωσε δελτίο τύπου με τίτλο "Τα χαρτονομίσματα σε ευρώ και τα άτομα με περιορισμένη όραση", το οποίο περιγράφει τις τεχνικές προδιαγραφές των χαρτονομισμάτων έτσι ώστε να διευκολύνεται η αναγνώρισή τους από τους τυφλούς. Τα χαρτονομίσματα σε ευρώ θα έχουν τα εξής χαρακτηριστικά: διαφορετικσ μέγεθος, που θα αυξάνεται ανάλογα με την ονομαστική αξία του χαρτονομίσματος; διαφορετικό χρώμα; κάθε χαρτονόμισμα θα έχει το δικό του κυρίαρχο χρώμα (γκρίζο, κόκκινο, μπλε, πορτοκαλί, πράσινο, κίτρινο-καφέ ή μωβ); καλή απτική αίσθηση με βαθειά χάραξη και έγγλυφη εκτύπωση έτσι ώστε τα σύμβολα να είναι αναγνωρίσιμα με την αφή; ευανάγνωστα ψηφία, τοποθετημένα σε σταθερή θέση σε όλα τα χαρτονομίσματα για την ευκολότερη αναγνώρισή τους.
91999E0145(01)

ΓΡΑΠΤΗ ΕΡΩΤΗΣΗ αρ θ. 145/99 του Brigitte LANGENHAGEN Κοινοτικές πιστώσεις για την περιοχή Rotenburg/Κάτω Σαξονία (Συμπληρωματ κή απάντηση)



Επίσημη Εφημερίδα αριθ. C 370 της 21/12/1999 σ. 0021
ΓΡΑΠΤΗ ΕΡΩΤΗΣΗ E-0070/99

υποβολή: Roberta Angelilli (NI) προς την Επιτροπή

(27 Ιανουαρίου 1999)

Θέμα: Διακρίσεις μεταξύ πολιτών της Ένωσης στο Ηνωμένο Βασίλειο στον τομέα της έρευνας

Ο βρετανικός κυβερνητικός οργανισμός που επιλαμβάνεται των επιδοτήσεων για τις δραστηριότης επιστημονικής έρευνας που πραγματοποιούνται στα πανεπιστήμια (ΕPSRC), αρνήθηκε την εν λόγω επιδότηση σε ιταλό πολίτη που είχε υποβάλει κανονική αίτηση με το αιτιολογική ότι δεν ήταν βρετανός πολίτης. Ως ιταλός πολίτης πράγματι, θα είχε δικαίωμα στην καταβολή των τελών εγγραφής στα μεταπτυχιακά μαθήματα όχι όμως και στην συντήρησή του (περίπου 6.400 '.

Υπό το πρίσμα των ανωτέρω ερωτάται η Επιτροπή εάν τούτο μπορεί να θεωρηθεί διάκριση μεταξύ των πολιτών της Ευρωπαϊκής Ένωσης, λαβμάνοντας επίσης υπόψιν το γεγονός ότι σε ανάλογους πόρους για την έρευνα στην Ιταλία έχουν πλήρη πρόσβαση και οι βρετανοί πολίτές.

Απάντηση της κ. Cresson εξ ονόματος της Επιτροπής

(6 Απριλίου 1999)

Σε απάντηση στην ερώτηση του κ. βουλευτή πρέπει να διευκρινιστεί ότι οι κοινοτικές διατάξεις, όπως εφαρμόζονται από το Δικαστήριο, εγγυώνται από τη μια πλευρά την ίση μεταχείριση των κοινοτικών και των εθνικών σπουδαστών κατά την εισαγωγή στην εκπαίδευση και την κατάρτιση (άρθρα 6, 126 και 127 της συνθήκης ΕΚ), και από την άλλη πλευρά, με πληρέστερο τρόπο, την ίση μεταχείριση των κοινοτικών εργαζομένων και των παιδιών τους, δικαίωμα το οποίο καθιερώνεται ιδίως με τον κανονισμό (ΕΟΚ) 1612/68 του Συμβουλίου της 15ης Οκτωβρίου 1968 για την ελεύθερη κυκλοφορία των εργαζομένων στο εσωτερικό της Κοινότητας(1) και περιλαμβάνει επίσης το δικαίωμα, κάτω από ορισμένες προϋποθέσεις, να επωφεληθούν οι κοινοτικοί εργαζόμενοι από ορισμένες κοινωνικές παροχές που επιφυλάσσονται για τους εργαζομένους του κράτους στο πεδίο αυτό.

Οι σπουδαστές οι οποίοι δεν έχουν την ιδιότητα του εργαζομένου (ή του μέλους της οικογένειας εργαζομένου) δικαιούνται, με βάση τις διατάξεις της συνθήκης ΕΚ, ίδια μεταχείριση με τους σπουδαστές του κράτους μέλους υποδοχής σχετικά με οποιαδήποτε ενίσχυση που έχει ως αντικείμενο την κάλυψη των εξόδων εγγραφής και των διδάκτρων. Έτσι, σε ό,τι αφορά την εισαγωγή στην εκπαίδευση, η αρχή της ίσης μεταχείρισης σημαίνει στην πράξη ότι κάθε εκπαιδευτικός φορέας πρέπει να δέχεται σπουδαστές από άλλα κράτη μέλη κάτω από τις ίδιες προϋποθέσεις με τις οποίες δέχεται εθνικούς σπουδαστές. Για το λόγο αυτό καμία πρόσθετη επιβάρυνση δεν μπορεί να τους ζητηθεί με πρόφαση την ιθαγένεια.

Πάντως, οι σπουδαστές από άλλα κράτη μέλη οι οποίοι δεν έχουν την ιδιότητα του εργαζομένου (ή του μέλους της οικογένειας εργαζομένου) δεν δικαιούνται ενίσχυση στον τομέα των εξόδων συντήρησης ή σε υποτροφίες καλούμενες "συντήρησης", οι οποίες αποσκοπούν σε αρωγή προς τους σπουδαστές για να ζήσουν στον οικείο τόπο. Η Ευρωπαϊκή Επιτροπή εκτιμά ότι το ζήτημα που τίθεται ανήκει στην αρμοδιότητα των εθνικών αρχών.

(1) ΕΕ L 257 της 19.10.1968.
ΓΡΑΠΤΗ ΕΡΩΤΗΣΗ P-0026/99

υποβολή: Graham Watson (ELDR) προς την Επιτροπή

(13 Ιανουαρίου 1999)

Θέμα: Βιοποικιλότητα

Έχοντας υπόψη την απάντηση της Επιτροπής, Ε-0649/97(1) σχετικά με το θέμα της ενσωμάτωσης του περιβάλλοντος στις άλλες πολιτικές της ΕΕ, και έχοντας υπόψη την επίπτωση της Κοινής Αγροτικής Πολιτικής στην Βιοποικιλότητα στην ΕΕ, θα επιβεβαιώσει η Επιτροπή το γεγονός ότι όλες οι προτάσεις στο πρόγραμμα εργασίας της Επιτροπής που συνδέονται με την ΚΑΠ έχουν επισημανθεί με "πράσινα αστέρια", πράγμα που σημαίνει ότι απαιτείται αξιολόγηση από περιβαλλοντική άποψη?

Απάντηση του κ. Fischler εξ ονόματος της Επιτροπής

(10 Φεβρουαρίου 1999)

Κατά την επεξεργασία των προτάσεων του Προγράμματος Δράσης 2000 σχετικά με την κοινή γεωργική πολιτική (ΚΓΠ)(2), η Επιτροπή κατοχύρωσε την επαρκή ένταξη της περιβαλλοντικής διάστασης, γεγονός που αναφέρθηκε στην αιτιολογική έκθεση των εν λόγω προτάσεων.

Δεν προβλέπονται νέες προτάσεις σχετικά με την ΚΓΠ το έτος αυτό οι οποίες θα έχουν μείζονα αντίκτυπο στο θέμα της βιοποικιλότητας στην Κοινότητα. Συνεπώς, για το 1999 μόνο για την πρόταση σχετικά με την μεταρρύθμιση της κοινής οργάνωσης αγοράς βάμβακος προβλέπεται "πράσινο αστέρι".

Η εκτίμηση περιβαλλοντικών επιπτώσεων που απαιτείται σε σχέση με τα πράσινα αστέρια αναφέρεται στη βασική διαδικασία προσδιορισμού των δυνητικά σοβαρών επιπτώσεων. Κατά περίπτωση, θα διεξαχθεί μία διεξοδικότερη περιβαλλοντική εκτίμηση.

Η ανακοίνωση της Επιτροπής προς το Συμβούλιο και στο Κοινοβούλιο για τη στρατηγική βιοποικιλότητας της Κοινότητας, που εγκρίθηκε στις 4 Φεβρουαρίου 1998(3), αναγγέλλει την προετοιμασία σχεδίων δράσης από την Κοινότητα για τους επίμαχους τομείς άσκησης πολιτικής, συμπεριλαμβανομένης της γεωργίας. Η ολοκλήρωση των εν λόγω σχεδίων δράσης αναμένεται για τον Φεβρουάριο του 2000.

(1) ΕΕ C 367 της 4.12.1997, σελ. 33.

(2) COM(98)158 τελικό.

(3) COM(98)42 τελικό.
ΓΡΑΠΤΗ ΕΡΩΤΗΣΗ E-0772/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Παραδοσιακά παγωτά

Ο Κανονισμός ΕΟΚ αριθ. 2082/92(1) ενεκρίθη για την προστασία των ειδικών και παραδοσιακών συνταγών, οι οποίες καθορίζονται από ορισμένες προϋποθέσεις.

Το άρθρο 13 προβλέπει δύο τύπους προστασίας: τη λεγόμενη μερική προστασία (άρθρο 13.1) και τη λεγόμενη πλήρη (άρθρο 13.2)

Πόσα προϊόντα καλύπτονται από την μερική προστασία στην οποία αναφέρεται το άρθρο 13.1;

(1) ΕΕ L 208 της 24.7.1992, σελ. 9.